钦定古今图书集成/方舆汇编/职方典/第1282卷 > 《层岩记》秦应元
## 钦定古今图书集成/方舆汇编/职方典/第1282卷 > 《层岩记》秦应元

“岩以人而重，实以人而显。”永阳邑之西南三里有层
岩，地幽境胜，人间小洞天也。粤元祐迄淳熙，宪使张
公、学士练公、郡丞赵、邑尹魏，相继题品。岩旧为何氏
家山，中间里人顾朝散者，以弟赘何门，卜筑其傍而
有之。后复归何，何自号清壶子韶，字仲成。性朴淡，杜
门读书教子，外无他好，弗暇葺治。故亭宇倾圮，蹊径
榛芜，士大夫经从𨓏𨓏不及问。嘉定甲申，令尹东莱
逢公劝农于郊，过而奇之，爱不忍去。于是锦绣联篇，
摹写胜概，犹以为未足，复大书特书标揭曰《天下层
岩》。夫命名而冠之以天下，其名胜可知矣。然则银钩
玉唾，璀璨绚烂，岂足以增光泉石？而咏其诗、想其名
者，斯岩之胜，了然在目，其地顾不自是而显且重耶。